BALTIJAS VALSTU PREMJERMINISTRU UN IZRAĒLAS VALSTS PREMJERMINISTRA KOPĪGS PAZIŅOJUMS PAR SAMITU

VIĻŅA, LIETUVA, 2018. GADA 24. AUGUSTS

Lietuvas, Latvijas, Igaunijas valdību vadītāji un Izraēlas Valsts premjerministrs pulcējās Viļņā 2018. gada 24. augustā uz pirmo samita sanāksmi starp Igauniju, Latviju, Lietuvu un Izraēlas Valsti. Dalībvalstis pārstāvēja Viņa Ekselence Igaunijas Republikas premjerministrs Jiri RATASS, Viņa Ekselence Latvijas Republikas premjerministrs Māris KUČINSKIS, Viņa Ekselence Lietuvas Republikas premjerministrs Sauļus SKVERNELIS un Viņa Ekselence Izraēlas Valsts premjerministrs Benjamins NETANJAHU.

Atzīstot cilvēktiesību un pamatbrīvību, demokrātijas, tirgus ekonomikas, tiesiskuma un labas pārvaldības vispārējās vērtības un principus, Igaunija, Latvija, Lietuva un Izraēlas Valsts ar gandarījumu ņēma vērā plašo politisko, ekonomisko un kultūras saikni, kas ir izveidojusies kopš savstarpējo diplomātisko attiecību nodibināšanas. Balstoties uz ievērojamo sasniegto progresu, četri premjerministri ir gatavi tālāk attīstīt partnerattiecības.

Igaunija, Latvija, Lietuva un Izraēlas Valsts nolēma turpināt padziļināt partnerattiecības ar mērķi veidot inovatīvu un radošu tautsaimniecību, ciešāk sadarbojoties pētniecībā un attīstībā, zinātnē, tostarp zinātnēs par dzīvību, tehnoloģijās un inovācijās, jaunuzņēmumu jomā, kā arī rūpniecības un pakalpojumu sektoru digitalizācijā.

Valdību vadītāji atzina, ka ir lietderīgi veicināt sadarbību starp ekonomiskajām aģentūrām, kā arī regulāri konsultēties par tirdzniecības un investīciju veicināšanu ekspertu līmenī.

Valdību vadītāji uzsvēra nepieciešamību veicināt zinātnes darbinieku un studentu apmaiņu, balstoties uz attiecīgajām esošajām sistēmām un instrumentiem, kas izveidoti divpusējā un reģionālā līmenī, kā arī ES un Izraēlas sadarbības ietvaros.

Lai tālāk attīstītu sadarbību un zināšanu un prasmju apmaiņu savstarpēji interesējošās jomās, Igaunija, Latvija, Lietuva un Izraēlas Valsts vienojas veicināt un uzlabot dialogu par inovācijām un visām iekšzemes drošības jomām, izmantojot attiecīgos profesionālos kanālus.

Valdību vadītāji atzina, ka ir svarīgi veicināt sadarbību starp attiecīgajām palīdzības aģentūrām trešajās valstīs, kā arī regulāri konsultēties ekspertu līmenī šajā sakarā.

Valdību vadītāji pauž stingru apņemšanos cīnīties pret jebkādām rasisma, ksenofobijas un antisemītisma izpausmēm, tostarp ar izglītības, pārraudzības un likumdošanas palīdzību, kur tas atbilstoši. Valdību vadītāji tālāk apsprieda Starptautiskās holokausta piemiņas alianses (IHRA) darba definīcijas par antisemītismu kā vitāla un svarīga līdzekļa valstīm un valdībām, lai atpazītu antisemītismu un izstrādātu piemērotus reaģēšanas līdzekļus, pieņemšanas svarīgumu.

Ņemot vērā gaidāmo Stokholmas deklarācijas (2000) gadadienu, valdību vadītāji uzsvēra lielo turpmākās sadarbības nozīmi holokausta izglītības, piemiņas un pētniecības jomā, tostarp IHRA ietvarā. Viņi atkārtoti uzsvēra savu apņemšanos modri saglabāt Baltijas valstīs nacistu okupācijas laikā Otrā pasaules kara laikā bojā gājušo ebreju kopienu piemiņu un mantojumu. Izraēla atzinīgi novērtēja Igaunijas, Latvijas un Lietuvas vēsturiskos sasniegumus neatkarības gados, atzīstot, ka ceļš uz šiem sasniegumiem tika bruģēts ilgajos grūtību gados.

Četru valdību vadītāji atkārtoti pauda apņemšanos uzlabot ES un Izraēlas attiecības abpusēji interesējošās jomās, tostarp sadarbību ekonomiskajos, politiskajos, stratēģiskajos, reģionālajos, inovāciju un cilvēku savstarpējo attiecību jautājumos. Šajā nolūkā viņi uzsvēra vajadzību attīstīt turpmākas attiecības starp Izraēlas Valsti un Eiropas Savienību, tostarp nosakot jaunas partnerattiecību prioritātes saskaņā ar pārskatīto Eiropas kaimiņattiecību politiku.

Četru valdību vadītāji pārrunāja dažādus izaicinājumus, ar kuriem saskaras Apvienoto Nāciju Organizācija (ANO) un tās aģentūras reformu procesos, kuru mērķis ir padarīt ANO efektīvāku un pārredzamāku. Viņi atkārtoti apliecināja gatavību stiprināt sadarbību reģionālajās un starptautiskajās organizācijās, tostarp ANO un Ziemeļatlantijas līguma organizācijā (NATO).

Igaunija, Latvija, Lietuva un Izraēlas Valsts uzsvēra, ka notikumi Tuvajos Austrumos un Ziemeļāfrikā, kā arī konflikti Sīrijā, Lībijā, Irākā un Jemenā ar aktīvu Irānas iesaistīšanos būtiski ietekmē starptautiskās sabiedrības drošības situāciju kopumā, ieskaitot Eiropu.

Igaunijas, Latvijas, Lietuvas un Izraēlas premjerministri atkārtoti apliecināja cieņu pret Ukrainas suverenitāti, neatkarību un teritoriālo integritāti. Viņi ir pārliecināti, ka situāciju Ukrainas austrumu reģionos var atrisināt, tikai panākot mierīgu risinājumu esošajai krīzei, kā noteikts ANO Drošības padomes rezolūcijā Nr. 2202.

Viņi stingri un nepārprotami nosodīja nesenos teroristu uzbrukumus, tostarp Izraēlā un visā pasaulē, un uzsvēra, ka terorisms joprojām rada nopietnus draudus starptautiskajam mieram un drošībai. Valdību vadītāji vienojās apmainīties ar viedokļiem par saviem centieniem apkarot terorismu un novērst vardarbīgu ekstrēmismu un kūdīšanu.

Igaunija, Latvija, Lietuva un Izraēlas Valsts pārrunāja Tuvo Austrumu miera procesu un atkārtoti apstiprināja vajadzību rast uz savstarpēju atzīšanu un efektīviem drošības pasākumiem balstītu risinājumu. Puses pauda cerību, ka nozīmīgu un tiešu divpusēju sarunu kontekstā varētu atrisināt visus atlikušos jautājumus starp Izraēlu un Palestīnu. Valdību vadītāji uzsvēra savus iebildumus pret jebkuru mēģinājumu mazināt Izraēlas leģitimitāti. Igaunijas, Latvijas un Lietuvas premjerministri atkārtoti apstiprināja savu atbalstu divu valstu risinājumam un Izraēlas tiesībām dzīvot drošībā un mierīgā līdzāspastāvēšanā ar visiem saviem kaimiņiem, tostarp palestīniešiem.

Ārlietu ministrijas, kā galvenie šodien apspriesto jautājumu koordinatori, turpinās regulāri konsultēties, lai uzraudzītu un vadītu uzsākto projektu norisi, kā arī lai noteiktu praktiskus veidus, kā paplašināt politisko un ekonomisko sadarbību.

Baltijas valstu premjerministri atzinīgi novērtēja premjerministra Benjamina Netanjahu uzaicinājumu organizēt nākamo Igaunijas, Latvijas, Lietuvas un Izraēlas premjerministru sanāksmi Jeruzalemē 2019. gadā.

Viļņa, 2018. gada 24. augusts